M. Dzurinda, predseda vlády SR: (2002-05-16):
K prvej téme azda nemusím siahodlho hovoriť. Vieme veľmi dobre, akú rolu hrá Spojené kráľovstvo v procese rozširovania Severoatlantickej aliancie. Mojou úlohou bolo žiadať o podporu a tejto podpore Slovensku sa z pozície Spojeného kráľovstva dostáva. Rovnako by som mohol hovoriť o procese európskej integrácie. Tohto roku budú finalizované rokovania ašpirantských krajín. Ktorá krajina tieto rokovania skončí, bude mať šance. Môže občanov Slovenskej republiky len potešiť konštatovanie pána premiéra Blaira, ktorý sa vyjadril v tom zmysle slova, že Slovensko urobilo obrovský pokrok a občania si za to zasluhujú to najvyššie ocenenie. Spojené kráľovstvo podporuje ambície Slovenska včas zavŕšiť rokovania a využiť budúci rok ako rok ratifikačný. Čo sa týka tretej témy, hovorili sme o možnostiach, ktoré sa dnes na Slovensku ponúkajú, aby bolo viac britských investícií. Z jednej strany Spojené kráľovstvo je na 6. mieste z pohľadu priamych zahraničných investícií, ale ten podiel je veľmi nízky, iba 4,7 %. Využil som svoju návštevu na to, že som informoval pána Blaira o opatreniach v legislatíve, v ekonomike, v hospodárstve, ktoré vytvárajú dobrý priestor, dobrý rámec, aby sa britské investície výraznejšie interesovali o Slovensko. A napokon, odovzdal som pánu premiérovi Blairovi ucelený materiál o opatreniach, ktoré sme prijímali od konca roku 1998, aby sa neželaná migrácia, ekonomická turistika zo Slovenska voči krajinám Európskej únie znižovala, aby sa situácia stabilizovala do tej miery, že Spojené kráľovstvo zruší vízovú povinnosť. Aby som dlho nehovoril, priamo som požiadal pána Blaira, aby Spojené kráľovstvo nečakalo až do vstupu Slovenskej republiky do únie, lebo vidíme situáciu tak, že je stabilizovaná. Použil som príklad Belgicka, kde dlhé týždne to bolo na vážkach, ale dobrou vzájomnou spoluprácou belgických úradov a slovenských úradov sa situácia normalizovala, stabilizovala, dnes vlastne nie je problém. Pán premiér Blair sa veľmi živo o túto tému zaujímal a na záver mi prisľúbil, že sa ňou bude veľmi starostlivo zaoberať. Asi o mesiac príde na návštevu Slovenska minister zahraničných vecí Spojeného kráľovstva pán Straw a očakávam, že počas jeho návštevy by sme sa mohli dozvedieť, aké je aktuálne stanovisko vlády Spojeného kráľovstva voči tejto téme. Ak to zhrniem, myslím si, že rozhovory boli konkrétne a prospešné. Ešte doplním tento výpočet, aby som vás informoval, že som sa stretol rovnako s kancelárom Lordom Irvinom, s ktorým som hovoril o podobných témach a na záver svojho pobytu som vystúpil v Kráľovskom inštitúte pre medzinárodné vzťahy. Hovoril som o vývoji na Slovensku, o tom, ako my vnímame proces európskeho rozširovania, prehlbovania európskej spolupráce a potom som asi hodinu odpovedal na otázky tam prítomných ľudí. Všetko, pán predseda. J. Migaš, predseda NR SR: Ďakujem pekne, pán predseda vlády. Pán poslanec, zapnite mikrofón pánu poslancovi. J. Klemens, poslanec: Ďakujem, pán predseda vlády, za odpoveď. Nemám doplňujúcu otázku, ďakujem pekne. J. Migaš, predseda NR SR: Ďalšiu otázku položil pán poslanec Peter Bohunický: „Kedy a v akom rozsahu budú obciam preplatené finančné prostriedky, ktoré investovali v predchádzajúcom období do SPP, a. s.?“ Nech sa páči, pán predseda vlády.